Søren K. Barsøe

Knækkede noveller

Lindhardt og Ringhof

Knækkede noveller
Forsidebillede: Shutterstock
Copyright © 1984, 2020 Søren K. Barsøe og Lindhardt og Ringhof Forlag A/S
All rights reserved
ISBN: 9788726236347

1. e-bogsudgave, 2020

Format: EPUB 3.0

Denne bog er beskyttet i medfør af gældende dansk lov om ophavsret. Kopiering må kun ske i overensstemmelse med loven. Det betyder f.eks. at kopiering til undervisningsbrug kun må ske efter aftale med Copydan Tekst og Node.

www.lindhardtogringhof.dk

Lindhardt og Ringhof Forlag A/S, et selskab i Egmont

IMPERIUM

det pisregner

og min venstre sko

er utæt

fanden til måde

at opleve verden på

det hvisler

fra en strøm

af ultrabrede lavtryksdæk

mod våd asfalt

uopholdeligt

uudholdeligt

som en termokande

der siver

klart nok

kan man ikke

vride låget af trafikken

men jeg kunne jo

gå ind

ad den dør der

det er den beregnet

til

men

man

kan da ikke

bare lige

uden videre

gå ind

i empire state building

i virkeligheden

i min virkelighed

er det helt forkert

at der er døre

ind i et begreb

i et monument

i empire state building

en byggeklods

på højkant

der svajer i blæsevejr

der er jo da

for pokker heller

ikke pissoir

med farvet sanitet

i keops pyramide

så alt imens

mine buksers bruttovægt

nærmer sig to kilo

mine sokker kan vrides

og min lyse sommerjakke

er kassabel

læner jeg mig pligtskyldigt

tilbage

og glor

opad

lige nu

svajer den

i hvert fald

nånå

det gør

blåvand fyr også

når skyerne sejler forbi

hele

den

umådelige

ubrudte

facade

op

ad

er

landfast med mine

størrelse fireogfyrre

og regnen passerer de

hundredeogto

etager

på sin vej

jeg kan skelne dråberne

når de mangler

en snes stykker

i slowmotion

daler de

enkelte

rammer mit ansigt

og er så bare vand

der siler

indenfor flippen

nu dykker en fugl

deroppefra

hvad vil

den

her nej

det er et menneske

hastigt på vej ned

gennem denne dør

går jeg i læ i

empire state building

KLINT

her

kan de ikke nå os

omsider

yderst på klinten

med sump og pløre

som en voldgrav

vendt mod byen

havet

firs meter nede

under dette hus

det nye liv begynder her

omsider

og vi

kryber sammen

og folder os ud

i vores hus på klinten

ud mod havet

her

er luften frisk

her

er fred og ro

her

ser vi havet

lykken lykkedes

og vi sover

som børn igen

omsider tilbage

skrev jeg

forleden

morgenen

bød os

tindrende solskin

og en svag brusen

fra havet

som vi hørte

i de halve sekunder

hvor bulldozeren

sank ned i tomgang

og selvfølgelig

for vi ud helt uden

spraglede klæder

helt uden

blomster i håret

og vi så

og så

først så vi

kranen

imponerende

bygningsmastodont

på egne larvefødder

senere så vi så

trucks

lodrette udstødningsrør maskiner

transporterer maskiner der

transporterer maskiner med

flydende lynbeton og

elementer

dozere

elementer

elementer af beton

med vindueshuller og

uden vindueshuller og

med dørgab og

uden

og skiltet

komfortable udsigtslejligheder

tæthøjparken

med 30 etager kælder

perspektiver

kælderdør til vandet

vi skreg ikke engang

knallertpostens brev overflødigt

tog imod

accept

farvel

og disse dage

har været uendeligt

lange

på få sekunder

skrev jeg i

forgårs var det vist og nu

er pennen afsikret

sidste notater inden

jeg tager cyklen

medens morgenens skønhed

stadig dæmrer

inden bygningen

nu snart færdig

befolkes

ledningen i rulle

på bagagebæreren

detonator

i cykelklokken

drag ud

min smukke elskede

fra denne verden

lige om lidt

ryger den i luften

en lillebitte bombe

i vores hus og

det store dyr

30 etager nede ad klinten

ingen uro

ingen vaklen i min dom

afskriver den civilisation der

smadrer naturens balance

og perverterer mennesket

nu med fuldt udtræk

på ledningen

inden kranføreren

montørerne

de første indflyttere

det er nu men

egentlig skulle jeg vel nedtælle

fyre en flaske skum

eller sådan

det her er jo ikke

nårsomhelst og se nu

den klovn der

fra den røde bil hej

idiot pis af med dig

lortet ramler

har du uld i ørerne

kom afsted

for helvede

ellers må du også

selv om det

nosserøv

bare komme her

og lige nu og jeg

kan jo ikke ordne

alting og verdens frelse nej

og jeg er ligeglad

og jeg kører sgu

lige ud i morgensolen

tralala og en munter klemten

med cyklens

klokke til afsked